
AVIZ

asupra propunerii legislative “LEGEA MESERIILOR”
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr 23/2003, Comisia juridică, de disciplină şi imunităţi a fost sesizată spre dezbatere şi avizare, cu propunerea legislativă “LEGEA MESERIILOR” trimisă cu adresa nr. P.L.X- 192 din 14 aprilie 2004, înregistrată  sub nr. 31/370 din 15.04 2004.


Camera Deputaţilor este Cameră decizională.


Senatul, în şedinţa din 01 aprilie 2004, a respins propunerea legislativă.
Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă menţionată mai sus, în şedinţa din           27 aprilie 2004.


Membrii comisiei au examinat propunerea legislativă supusă avizării, expunerea de motive, avizul favorabil al Consilului Legislativ nr. 1572 din 11.11.2003 şi Punctul de Vedere al Guvernului, trimis cu adresa nr. 562/DRP din 13.02.2004, cu observaţii şi propuneri şi cu precizarea că nu susţine promovarea propunerii legislative în forma prezentată.

Cu prilejul examinării, membrii comisiei au constatat că prin propunerea legislativă se are în vedere crearea cadrului juridic pentru dezvoltarea sectorului meşteşugăresc, urmărindu-se astfel formarea şi perfecţionarea continuă a forţei de muncă, dezvoltarea şi stimularea iniţiativei private, crearea cadrului economic concurenţial prin organizarea activităţii acestora, apărarea intereselor lor precum şi încurajarea consumatorilor. 

În acest cadru, s-au constat, în acelaşi timp, că asemenea reglementări privind organizarea întreprinderilor, practicarea unor meserii sau realizarea sistemului formării profesionale a adulţilor sunt deja reglementate prin dispoziţiile Legii învăţământului nr. 84/1995, cu modificările şi completările ulterioare, Ordonanţa Guvernului nr. 129/2003 privind formarea profesională a adulţilor, republicată, precum şi reglementările privind practicarea unor meserii prevăzute prin Legea nr. 507/2002, privind organizarea şi desfăşurarea unor activităţi economice, ca şi în dispoziţiile Legii nr. 31/1990  privind societăţile comerciale. Dispoziţii cu privire la controlul activităţii de ucenicie şi altele legate de statutul acesteia se regăsesc în dispoziţiile Legii nr. 53/2003 – Codul Muncii.

Reglementările, enumerate mai sus, au drept consecinţă faptul că prezenta propunere legislativă încalcă şi prevederile Legii nr. 24/2000 privind normele de tehnică legislativă pentru elaborarea actelor normative, în sensul că orice act normativ trebuie să se integreze organic în sistemul legislaţiei şi să evite instituirea aceloraşi reglementări în două sau mai multe acte normative, sau, altfel spus, dubla reglementare.
În urma dezbaterilor, s-a hotărât, cu majoritate de voturi, avizarea negativă a iniţativei legislative “LEGEA MESERIILOR”.
În raport de obiectul şi conţinutul său, proiectul de lege face parte din categoria legilor ordinară.

